Tréner Auxt pred štartom jarnej časti II. ligy: "Môžeme byť ešte silnejší a posunúť sa v tabuľke vyššie"
V nedeľu vstúpi naše mužstvo do jarnej časti II. ligy domácim stretnutím proti B tímu MŠK Žilina. O zhodnotenie zimnej prípravy a priblíženie atmosféry v kabíne tesne pred jarným štartom, sme požiadali trénera mužstva Mária Auxta.
Počas zimnej prípravy absolvovalo vaše mužstvo deväť prípravných stretnutí. Ako hodnotíte samotnú prípravu a dosiahnuté výsledky?
"Zimnú prípravu sme absolvovali podľa predstáv, samozrejme, počas mesiacov január – február nie je možné naplánovať všetko do bodky, aj my sme museli operatívne meniť súperov, ale v princípe platí, že sme splnili to, čo sme si predsavzali. Hrali sme proti ligovým tímom, proti zahraničným mužstvám, výsledkovo by som tieto duely hodnotiťnechcel, dôležité bolo a je, ako nás tieto konfrontácie s náročnými súpermi pripravili na majstrovské zápasy a jarnú časť druholigovej sezóny."
V kádri nastali len drobné zmeny, odišiel Kristián Mihálek a prišla dvojica mladých hráčov Vlasák – Bombík.
"Po dohode s vedením klubu sme chceli káder stabilizovať, neplánovali sme v ňom veľké zmeny a tak sa aj stalo. Zameriavame sa na našich mladých hráčov, ktorí dostali priestor v zápasoch zimnej prípravy a dostanú ho aj v majstrovských zápasoch."
Môžetepredstaviť v skratke dvojicu nováčikov?
"Simon Vlasák je bývalý slovenský mládežnícky reprezentant, pôsobil v Nitre, istý čas bol bez klubu, teraz dostáva príležitosť v našom mužstve. Patrik Bombík je vekom dorastenec, ide o perspektívneho hráča nahradil dlhodobo zraneného Braňa Spáčila, ktorý sa zotavuje po operácii. Patrik Bombík bude k dispozícii A-tímu a zároveň dorasteneckému mužstvu."
Do prípravných zápasov nezasiahli viaceré opory mužstva. Pri brankárovi Ševčukovi to bolo takmer isté, pri Obročníkovi bol otáznik, kedy sa stihne zotaviť, nakoniec trápilo zranenie aj Turčáka. Obročníka a Turčáka sme videli na dnešnom tréningu, aký je aktuálny zdravotný stav týchto hráčov? Sú pripravení zasiahnuť v nedeľu do hry?
"Obidvaja hráči trénujú v týchto dňoch už naplno, samozrejme, nejaký ten týždeň, možno štrnásť dní, budú ešte dobiehať tréningové manko. Ševčuk bude k dispozícii až počas leta, zvyšok kádra, vrátane tých, ktorí riešia drobnejšie zranenia, by mali do majstrovských zápasov na jar zasiahnuť.
Miesto medzi žrďami zaujala dvojica mladých brankárov Sokol – Krížik. Vyprofilovala sa počas zimnej prípravy medzi nimi brankárska jednotka?
"Konzultoval som situáciu na brankárskom poste aj s trénerom brankárov Filipom Mentelom, samozrejme, zaujíma ma jeho názor. Nechcem povedať, že sa budeme rozhodovať na poslednú chvíľu, isté závery v hlave mám, ale je pravdou, že máme dvoch vyrovnaných a perspektívnych mladých brankárov. Obidvaja dostanú počas jari šancu a bude na nich, ako sa jej chopia."
Denník Šport sa v predsezónnych prognózach vyjadril, že Petržalka nedokáže na jar obhájiť svoju pozícii na priebežnom 7. mieste druholigovej tabuľky a na jar sa posunie smerom nižšie.
"Tieto predikcie sú len akési interné analýzy redakcie. Jeseň nás určitým spôsobom naučila ako reagovať na situácie, kedy sme mali viacerých hráčov zranených, z tohto pohľadu máme predstaviť a sme pripravení. Ak by sa nám počas jari práve zranenia vyhýbali, myslím si pravý opak – to znamená, že budeme ešte silnejší a môžeme ísť tabuľkovo ešte smerom vyššie."
Už v nedeľu privítame na domácom ihrisku žilinské béčko. Máte v tejto chvíli jasno o zložení základnej zostavy?
"Dá sa povedať, že viacmenej áno. Ako som povedal, niektorí hráči sa dostávajú postupne po zraneniach do plného tréningového zaťaženia. Na to musíme prihliadať a postupne ich zapracovávať."
Na piatkovom tréningu vládla skvelá atmosféra, hráči na samom konci poslali medzi žrde trénera brankárov Mentela. Ten sa hotoval na jednotlivé strely, no hráči už predtým dohodli a v jednej chvíli naňho leteli dve desiatky lôpt. Aká je nálada a atmosféra v kabíne pred štartom jarnej časti II. ligy?
"Chlapci sú dobre naladení, počas týždňa si dopriali teambuilding, podebatovali, prehodili pár slov, utužili partiu. Myslím si, že to všetkým padlo vhod. Sú odhodlaní vstúpiť do súťaže v nedeľu víťazstvom, zabojovať o úspešné výsledky vo zvyšku sezóny a v jarných zápasoch ukázať, čo je v nich."